# שמואל א, ט-יג: שאול מקים צבא

דף למנחה

בפרקי השבוע נגענו בנושאים רבים ומגוונים. בדף לימוד זה נתמקד בבניית צבא שאול, ולמעשה בסוגיית בניית צבא ממלכה מסודר, מאורגן ומאוחד - לראשונה מאז הכניסה לארץ ישראל טרם ההתיישבות (אז נחלקו לכיבוש לפי שבטים).

נשווה את המאמץ לבנות צבא חזק ומאחד, עם הדילמות שהעסיקו בימי קום המדינה את מקבלי ההחלטות עם הקמת צה"ל. הדילמות באו לידי ביטוי במתח שנוצר בין בן-גוריון לבין ארגוני המחתרות השונים טרום הקמת המדינה. נמשוך מכאן דיון לנעשה ממש בימינו, ימי האינתיפאדה השלישית.

## חלק ראשון: הקמת צבא שאול

פרק יא בספר שמואל א' מתאר כיצד הקים שאול את הצבא בעקבות האולטימטום שמציב נחש מלך עמון לאנשי יבש גלעד. נדמה כי שאול מגיב אמוציונלית וקורא לגיוס חובה כללי, אשר נענה בסדרי גודל מפתיעים שלא ראינו קודם כנגד אויב חיצוני.

הפסוקים מסגירים את מורכבות העם באותה תקופה: פסוק ז מציין שהעם הגיע 'כאיש אחד' ובפסוק ח יש חלוקה במניין הצבא בין ישראל ליהודה.

אך בסיום המלחמה, כל העם מקבל יחד את מלכות שאול, והשמחה של אנשי יבש גלעד מתרחבת לשמחה כללית של העם כולו ושל מלכו-נציגו שאול.

הסיפור בשמואל א' ישמש אותנו לבחון את סיפור הקמת צה"ל בימי ראשית המדינה. הבנת העם כי הוא זקוק למלך שיהיה לוחם ומצביא, העומד בראש צבא מסודר, מאורגן וקבוע.

## חלק שני: הקמת צה"ל - בן גוריון ואלטלנה

הצורך ביצירת ממלכתיות ולכידות עלה באופן טרגי בימי הקמת המדינה, כאשר בן גוריון קבע בפקודה להקמת הצבא כי אין מקום במדינה לארגוני ההגנה השונים - הפלמ"ח, ההגנה, הלח"י והאצ"ל. קביעה זו באה למבחן כואב כאשר ספינה של האצ"ל שהובילה עולים, ציוד רפואי ונשק, הגיעה לחופי ישראל כחודש לאחר קום המדינה, בימי מלחמת העצמאות. לאחר שהאצ"ל התעקש שהציוד הצבאי יגיע ללוחמיו שלחמו באזור ירושלים – נתן בן גוריון את הפקודה להפגיז את הספינה, כדי להעביר מסר ברור שלמדינה הצעירה יש צבא אחד בלבד.

נדון עם הלומדים בדילמה של ביטול הפרט או הקהילה אל מול מאבק גדול יותר. האם אחדות בעת מלחמה משמעה השתקת האופוזיציה? כיצד הם מתבוננים ומנתחים את המתרחש?

נעסוק בשאלה דרך שתי התייחסויות לפרשת אלטלנה ולקרבות בין יהודים באותו לילה:

בן גוריון מגן בעוז על תפיסתו שצריך צבא אחד ומאורגן, ומנחם בגין, מפקד האצ"ל, החושש ממלחמת אחים ולפיכך הורה לאנשיו לא להגיב אלא להצטרף לצבא.

נדון במחירים של מחיקת השונות – מתי הרצון לאחדות מוביל למלחמת אחים? באיזה שלב מרגיש המיעוט כי הוא למעשה נבלע בתוך הרוב והרוב כוחני כלפיו?

מכאן אפשר למתוח קו אל אירועי ימינו, ימי 'האינתיפאדה השלישית', שהעלו לדיון הציבורי את סוגיית הצטיידות אזרחים בנשק. מה מחיר ביזור הכוח המגן הצבאי מהרשויות לאזרחים? מי ישלם את המחירים של מהלך כזה?